laion/Wikipedia-Exotic huggingface dataset:
אאטיוס מאנטיוכיה

אָאֶטְיוֹס מֵאַנְטִיּוֹכְיָה (ביוונית: Ἀέτιος ὁ Ἀντιοχεύς;‏ ? – 367) היה תאולוג נוצרי, ממייסדי פלג האנומויאניות (anomoeanism), שדגלו באריאניות קפדנית. אאטיוס נולד בקוילה-סוריה, שם גדל בעוני או כעבד. בבגרותו עבד כצורף זהב באנטיוכיה כדי לפרנס את אמו האלמנה ולמד פילוסופיה. לאחר מות אמו המשיך אאטיוס במשלח ידו, והרחיב את לימודיו לכתבי הקודש הנוצריים, לתאולוגיה נוצרית ולרפואה. לאחר שעבד ככורם וכצורף זהב, היה לרופא נוסע. במקצוע זה הפגין מיומנויות ויכוח, אשר בהמשך שימשו אותו בדיונים תאולוגיים. אאטיוס למד בזה אחר זה משרביטם של האריאנים, אתנסיוס, הבישוף של אנזרבוס ואנטוניוס מטרסוס. בשנת 350 הוסמך לדיאקונות על ידי לאונטיוס מאנטיוכיה, אולם זמן קצר לאחר מכן אילצו אותו תומכי השילוש הקדוש לעזוב את העיר. בסינוד הראשון של סירמיום הוא גבר בדיאלקטיקה על הבישופים ההומויוסיאניים, בזיליוס ואאוסטתיוס, שניסו לאחר מכן לשווא לעורר עליו את איבתו של קונסטנטיוס גאלוס. בשנת 356 נסע לאלכסנדריה עם אאונומיוס במטרה לגייס תמיכה באריאניות, ושם לכאורה התפלמס נמרצות עם אפתוניוס מאלכסנדריה עד שהאחרון מת. לאחר מכן גורש מאלכסנדריה על ידי קונסטנטיוס השני. הקיסר יוליאנוס הכופר השיב אותו מגלותו, העניק לו נחלה בלסבוס והשאיר אותו בחצרו בקונסטנטינופול לזמן מה. לאחר הסמכתו לבישוף קידם את האריאניות בהסמיכו בישופים נוספים מזרם זה. עם עלייתו של ואלנס בשנת 364 פרש לנחלתו בלסבוס, אולם עד מהרה שב לקונסטנטינופול, שם מת ב-367. הפלג האנומויאני באריאניות, שהיה בין מייסדיו, נקרא אף לעיתים על שמו – אאטיאניות. חיבורו, De Fide, השתמר כחלק מהפרכתו על ידי אפיפניוס מסלמיס. הרעיון המרכזי בחיבור זה הוא שההומואוזיה – הגישה שלפיה ישו, הבן, הוא למעשה אלוהים – סותרת את עצמה, מאחר שטבע האלוהים הוא שאינו נולד, בעוד שהבן מעצם הגדרתו נולד. על כן הוא דגל בגישה שהאב והבן אינם עשויים מאותו חומר אלוהי. נגד זאת, כתב בזיליוס הגדול באחד מחיבוריו נגד האנומויאנים בהובלתו של אאטיוס, ומתאר אותם ככלי בידיים של "אויב האמת". Aetius, an Arian sect founder and head, בתוך Dictionary of Christian Biograph (באנגלית) אאטיוס מאנטיוכיה, באתר אנציקלופדיה בריטניקה (באנגלית)
מישור ויסקונסין

מישור ויסקונסין או רמת ויסקונסין (באנגלית: Wisconsin Plateau) היא מישור גדול מכוסה קרח במרכז רכס ויסקונסין - רכס ההרים המרכזי של הרי הורליק (המהווים חלק מההרים הטראנס-אנטארקטיים), בארץ מרי בירד שבאנטארקטיקה. גובהה של הרמה, ברובה, 2,800 מטרים מעל פני הים. במזרחה, ובדרום מזרחה, הרמה משתפלת ויורדת בהדרגה, עם מדרגות קרח קלות, ומתמזגת עם רמת הקרח הפנימית של רכס ויסקונסין. בצפונה, ובצפון - מערבה, הרמה יורדת בפתאומיות, ובמדרגות תלולות היוצרות צוקים שגובהם מעל 1,000 מטרים. הרמה מופתה על ידי הסקר הגאולוגי של ארצות הברית, בהתבסס על סקרים על הקרקע, ועל תצלומי אוויר שצולמו על ידי צי ארצות הברית בין השנים 1960–1964. שמה של הרמה ניתן לה על ידי הוועדה המייעצת לשמות אנטארקטיים. הרמה נקראת על שם רכס ויסקונסין, שבמרכזו היא נמצאת. שמו של רכס ויסקונסין ניתן לו על ידי הוועדה המייעצת לשמות אנטארקטיים. הרכס נקרא על שם אוניברסיטת ויסקונסין – מדיסון בצפון ארצות הברית, שמטעמה נשלחו חוקרים רבים לאנטארקטיקה. • Gunter Faure, Teresa M. Mensing, The Transantarctic Mountains: Rocks, Ice, Meteorites and Water, P 203 • Molly O’Rourke Patterson, The response of Antarctic ice volume, global sea-level and southwest Pacific Ocean circulation to orbital variations during the Pliocene to Early Pleistocene, A thesis Submitted to Victoria University of Wellington מישור ויסקונסין באתר הסקר הגאולוגי של ארצות הברית מישור ויסקונסין באתר הגאזט האנטארקטי של ממשלת אוסטרליה מישור ויסקונסין באתר הגאזט האנטארקטי המשווה SCAR של ממשלת אוסטרליה מישור ויסקונסין באתר mindat גאזט השמות האנטארקטיים הרשמי של ארצות הברית מידע גאוגרפי והיסטורי מקור שמו של רכס ויסקונסין
יחסי סומליה–ספרד

יחסי סומליה–ספרד הם היחסים הדו-צדדיים והדיפלומטיים בין סומליה וספרד. באביב 2011 החלה תקופת הבצורת הקשה ביותר של 60 השנים האחרונות בקרן אפריקה. מצב זה החמיר משמעותית באזורים בשליטת אל-שבאב. באוגוסט 2011 הכריז האו"ם על מצב רעב בשש מחוזות סומליה, ומצא כי 3.7 מיליון בני אדם נמצאים בסיכון ו-250,000 עלולים למות אם לא יינתן סיוע מיידי למזון. ספרד הייתה פעילה ותמכה בהיבטים ההומניטריים של המשבר, והפכה לתורמת ההומניטרית החמישית לסומליה ב-2010 וב-2011, באמצעות תרומות למערכת האומות המאוחדות. התרומה הספרדית למשבר זה הסתכמה בשנת 2011 ב-25 מיליון אירו. ספרד פעילה גם בתחום הביטחון למען סומליה, בהיותה מדינה מובילה במשימת האימונים של ה-EUTM עבור צבא סומליה ובהשתתפות משמעותית ביותר למשימת EUCAP Néstor ו-ATALANTA. פעולה נגד פיראטיות במים ליד סומליה, עם נוכחות מתמדת של שתי ספינות ומטוס סיור ימי. ראוי להזכיר גם את ביקוריו במוגדישו של שר ההגנה, מר מורנס, במאי 2015 ובינואר 2016. כמה חברות דיג ספרדיות המשיכו לדוג במים בינלאומיים ליד סומליה. דיג הטונה רווחי במיוחד באזור זה, ולכן, באופן צפוי, צי הטונה הספרדי פועל בשטח הדיג הזה כאשר מתקיימים תנאי הבטיחות החוקיים והימיים. שר החוץ לשיתוף פעולה בינלאומי ביקר במוגדישו באוגוסט 2011 כדי ללמוד ישירות על פעולות תוכנית המזון העולמית בעיר זו וקיים פגישת עבודה עם נציגי הממשלה. נשיא TFG, שייח שריף, ביקר במדריד בספטמבר 2010 כדי להשתתף בפגישות קבוצת הקשר הבינלאומי (ICG), ושר החוץ, מר ביילה, ביקר במדריד ביולי 2014. שר ההגנה, מר מורנס, ביקר במוגדישו במאי 2015 ובינואר 2016. סומליה אינה מיוצגת בספרד לא בדרג שגרירות ולא בדרג הקונסוליה. ספרד מיוצגת בסומליה באמצעות שגרירותה בניירובי, קניה. Ficha de Somalia Office of Diplomatic Information. Ministry of Foreign Affairs and Cooperation. Section: Diplomatic relations Ficha de Somalia Office of Diplomatic Information. Ministry of Foreign Affairs and Cooperation. Section: Economic relations Ficha de Somalia Office of Diplomatic Information. Ministry of Foreign Affairs and Cooperation. Section: Relationship of Visits in both directions Ficha de Somalia Office of Diplomatic Information. Ministry of Foreign Affairs and Cooperation. Section: Representation Data
עזיז אבאזה

מוחמד עַזִיז אַבַּאזַה (בערבית: محمد عزيز أباظة, תעתיק מדויק: מחמד עזיז אבאט'ה; 13 באוגוסט 1898 – 11 ביולי 1973) היה פוליטיקאי ומשורר מצרי, בן למשפחת אבאזה. כפוליטיקאי כיהן כחבר פרלמנט ומושל מחוזות. שיריו עסקו בעיקר באחדות הערבית ובפאן-ערביות, ושירתו הייתה להשראה עבור המצדדים בתנועה זו. כתב בסגנון ערבי קלאסי. אבאזה נולד במניא אל-קמח שבמחוז א-שרקיה במצרים בשנת 1898. הוא סיים לימודי משפטים ב-1923, ועסק בעריכת דין כשנתיים. היה לעובד ממשל במחוז אל-ע'רביה, ובשנת 1929 נבחר לפרלמנט המצרי לבית הנבחרים. בסיום כהונתו עבר לכהן כסגן מושל מחוז אל-בחירה. בהמשך כיהן כמושל של מחוז אל-קליוביה, מחוז אל-פיום והאזור הכלכלי של תעלת סואץ. בשנת 1947 מונה לחבר הסנאט מצרי. אבאזה החל לכתוב שירה רק לאחר מותה של רעייתו ב-1941. הוא נחשב לאחד מעמודי התווך של השירה הערבית, ודגל בשירה ערבית קלאסית הכתובה במשקל וחרוזים. בשנת 1959 נבחר לחברות באקדמיה ללשון הערבית בקהיר ולנשיא ועדת השירה במועצה העליונה לפיקוח על האמנות וספרות. זכה בפרס המדינה על פועלו בתחום הספרות בשנת 1965. ללא ציון שם המחבר, מעולם הספרות הערבית, למרחב, מוסף "משא", 9 בינואר 1959
יחסי טנזניה–ספרד

יחסי טנזניה–ספרד הם היחסים הדו-צדדיים והדיפלומטיים בין טנזניה וספרד. היחסים הדו-צדדיים עם טנזניה יציבים וחיוביים, ובמשך זמן מה סדרי העדיפויות התמקדו סביב ארבעה צירים עיקריים: דיג, שכן מחצית מצי הטונה הספרדי – המבוסס על איי סיישל – פועל במים אלה עם רישיונות מטנזניה המחודשים מדי שנתיים. ביטחון, שכן טנזניה וחלק ממצר מוזמביק הם חלק מאזור הנתון בסיכון גבוה לפעילות פיראטית ואיומים ימיים אחרים. ספינות ספרדיות עוקבות אחר מימי טנזניה כחלק ממבצע אטאלנטה של האיחוד האירופי ומבצע מגן האוקיינוס של נאט"ו ומגיעות לעיתים קרובות לדאר א-סלאם, בעוד האיחוד האירופי מתמודד עם בעלות בריתה, ארצות הברית ויפן כדי לחזק את חיל הים של טנזניה במאבק בפיראטיות. טנזניה משתתפת מאז 2013 במשימת EUCAP-Nestor של האיחוד האירופי לחיזוק יכולות הביטחון הימי באזור, בה משתתפת גם ספרד. תיירות, מגזר בו ספרד מובילה בעולם והחלה להיות מיושמת בשוק זה בצורה כפולה: ההשקעה של מלונות מליאה בינלאומית בזנזיבר והשתתפות שנתית מיוחסת של מגזר התיירות הטנזני – הן לאומית והן מהווה חלק מהארגון האזורי EAC – ב-FITUR ופורום החקירות שלו INVESTOUR. אנרגיה, שיש לה שוק עצום ובו חברות ספרדיות ביצעו פרויקטים של חשמול כפרי ומשתתפות בבניית מפעלים לייצור (ISOLUX). ישנם גם סיכויים להשתתפות בפיתוח ענפי הנפט ובמיוחד הגז. היחסים המסחריים בין המדינות הם מועטים. טנזניה אינה מופיעה בדירוג המדינות המועדפות שנקבעו על ידי תוכנית האב לשיתוף פעולה ספרדי (2013–2016), ולכן היא אינה זוכה לסיוע פיתוח רשמי באופן דו-צדדי. מנקודת מבט רב-צדדית, בשנת 2014 אושר סיוע בסך 1.5 מיליון דולר מטנזניה מקרן הנאמנות ספרד-UNDP לצורך מימוש היעדים הקיימים בתקופה 2014–2016. הפרויקט יושם באמצעות קרן הפעולה החברתית של טנזניה (TASAF). טנזניה קיבלה בעבר גם תרומות מסוימות: 6 מיליון אירו בשנים 2008–2010 לתוכנית "מסירה כאחד" של האו"ם ותרומות נוספות כגון WFP בשנת 2009 בשווי 2 מיליון אירו עבור תוכנית המזון העולמית כחלק מהפרויקט "סיוע לפליטים במחנות ומשקי בית פגיעים בקרב האוכלוסייה בצפון מערב טנזניה". טנזניה מיוצגת בספרד באמצעות שגרירותה בפריז, צרפת. ספרד מחזיקה בטנזניה שגרירות בדאר א-סלאם וקונסוליית כבוד בזנזיבר. Ficha de Tanzania Office of Diplomatic Information. Ministry of Foreign Affairs and Cooperation. Section: Bilateral Relations. Ficha de Tanzania Office of Diplomatic Information. Ministry of Foreign Affairs and Cooperation. Section: Cooperation. Ficha de Tanzania Office of Diplomatic Information. Ministry of Foreign Affairs and Cooperation. Section: Representation Data.
.cf

‎.cf היא סיומת אינטרנט מדינית (ccTLD) השייכת לרפובליקה המרכז-אפריקאית ומנוהלת על ידי החברה Central African Society of Telecommunications. הסיומת .cf זמינה באתר Freenom לחינם, והיא בין סיומות האינטרנט היחידות הזמינות להרשמה חינמית לחלוטין. רבים משתמשים בסיומת אינטרנט זאת על מנת לאחסן את אתרם, אך בעקבות היותה חינמית, סיומת האינטרנט .cf נפוצה בקרב אתרי ספאם והונאה (סקאם). הסיומת .cf היא בנוסף לכך בין סיומות האינטרנט היחידות שמאפשרות לשים אימוג'ים בדומיין האתר. אתר האינטרנט הרשמי של .cf Most Popular Websites with .CF domain, domaintyper.com Domain Research Group, Emoji Domain Name Registration: ❤︎ Your Emoji URL! 😀, xn--i-7iq.ws
אברהם בצלאל

אברהם בניהו בצלאל (נולד בכ"א בכסלו ה'תשמ"א, 29 בנובמבר 1980) הוא חבר הכנסת העשרים וחמש ויושב ראש הוועדה לצמצום הפערים החברתיים בפריפריה מטעם מפלגת ש"ס, בעבר היה סגן ראש עיריית ירושלים וראש אגף החינוך המקומי מטעמה. בצלאל נולד וגדל בירושלים. למד בישיבות החרדיות הליטאיות הירושלמיות בית שמואל ומיר, ובעת לימודיו באחרונה הוא ניהל את גמ"ח הכספים שלה. בצלאל הוא בעל תואר ראשון בחינוך והוראה מטעם הקריה האקדמית אונו. בשנת 2010 נבחר לחבר המנהל הקהילתי של שכונת נווה יעקב, ובשנת 2013 מונה לעוזרו של צביקה כהן – סגן ראש עיריית ירושלים. ב־25 בנובמבר 2016, בעקבות התפטרותו של מיכאל מלכיאלי מעיריית ירושלים, ומכיוון ששאר חברי רשימת מפלגת ש"ס לעירייה התפטרו, מונה בצלאל על ידי העירייה ובאישור שר הפנים אריה דרעי לחבר מועצה. בצלאל מונה למחזיק תיק ארנונה, ספורט חרדי, וקידום נוער. במסגרת תפקידו פעל בצלאל לתקצוב עבור ישיבות המסייעות לנוער מתמודד, ולימי מרגוע עבור אברכים ונשות אברכים מירושלים. בבחירות לרשויות המקומיות שנערכו בשנת 2018, התמודד בצלאל למועצת העיר ירושלים מטעם ש"ס, נבחר למועצת העיר ומונה לסגן ראש העיר, מחזיק תיק ארנונה, מינהל חינוך חרדי בעיר. כמנהל החינוך החרדי בעיר פעל לקבלת בנות ספרדיות לסמינרים אשכנזיים מקומיים. לקראת הבחירות לכנסת העשרים ואחת (2019) הוצב בצלאל במקום ה־41 והלא ריאלי ברשימת ש"ס. לקראת הבחירות לכנסת העשרים וארבע (2021) קודם למקום ה־11, אך לא נכנס לכנסת לאחר שהמפלגה זכתה ל־9 מנדטים. לקראת הבחירות לכנסת העשרים וחמש ב־2022 התפטר ממועצת העיר, הוצב שוב במקום 11 ברשימה ונבחר לכנסת. בצלאל עומד בראשות הוועדה המיוחדת לצמצום פערים חברתיים בפריפריה. בצלאל נשוי לרבקה ולהם שמונה ילדים. מדיה וקבצים בנושא אברהם בצלאל בוויקישיתוף אברהם בצלאל, באתר ערוץ הכנסת אברהם בצלאל, באתר הכנסת אברהם בצלאל, באתר כנסת פתוחה מי אתה אברהם בצלאל? הכירו את הח"כ הטרי של ש"ס, באתר המחדש, ‏3 בנובמבר 2022 חבר הכנסת אברהם בצלאל, פרטים אישיים, באתר הכנסת סופית: אברהם בצלאל ימונה למועצת ירושלים, באתר בחדרי חרדים, 23 בנובמבר 2016 ישי כהן, ‏כך חולקו התפקידים בסיעת ש"ס בעיריית ירושלים, באתר כיכר השבת, 25 בדצמבר 2018 ארי קלמן, חבר המועצה מש"ס התפטר: השלל יחולק בין שלושה, באתר בחדרי חרדים, 20 בספטמבר 2022 יוני גבאי, ‏ח"כ אברהם בצלאל מונה לעמוד בראשות ועדה חדשה, באתר כיכר השבת, 31 בינואר 2023
סידא

סידא או בתעתיק מדויק: צידא (בערבית: صيدا) הוא כפר פלסטיני בנפת טולכרם במזרח השומרון, הממוקם כ-20 קילומטר צפונית-מזרחית לטולכרם. על פי הלשכה הפלסטינית המרכזית לסטטיסטיקה, בסידא התגוררו 3,076 תושבים בשנת 2006. נמצאו בסידא קרמיקה מתקופות הברזל, ההלניסטית, הרומית, הביזנטית, המוסלמית הקדומה וימי הביניים. בשנת 1179, בתקופת הצלבנים, סידא הייתה למעשה אחוזה, שנמכרה לכנסיית הדורמיציון בירושלים. בשנת 1265 הייתה סיידא אחת מן האחוזות שהעניק הסולטאן ביברס לחסידיו לאחר ניצחונו על הצלבנים. סידר כולה ניתנה לאמיר חוסאם אלדין איתמיש באוטליס חאן. בסוף המאה ה-16 חיו בסידא כ-70 משפחות ו-2 רווקים – כולם מוסלמים. התושבים שילמו שיעור מס קבוע של 33.3% על מוצרים חקלאיים הכוללים חיטה, שעורה, יבולי קיץ, עצי זית, עזים וכוורות, בנוסף על הכנסות מזדמנות ומס ג'יזיה קבוע לתושבי אזור שכם. בסך הכל שילמו תושבי הכפר כ-12,160 אקצ'ות. כל ההכנסות הועברו לווקף המקומי. במפת הקרן לחקר ארץ ישראל משנת 1882, מתואר סידא כ"כפר קטן, עם באר במזרח על גב רכס ארוך וחשוף." במפקד האוכלוסין של ארץ ישראל משנת 1922 שנערך על ידי שלטונות המנדט הבריטי, סיידה מנתה 252 תושבים. מספר זה גדל במפקד 1931 ל-351 איש שהתגוררו ב-75 בתים. בסטטיסטיקה של 1945 אוכלוסיית סיידה מנתה 450 נפשות, של שטח של כ-5,060 דונם. מתוך שטח זה, 1,622 דונם היו מטעים וקרקע להשקיה, 1,113 שימשו לדגנים, ואילו 11 דונם היו אדמות בנויות. בשנת 1961 מנתה האוכלוסייה 808 תושבים. בעת המודרנית הכפר נחשב כמזוהה עם ארגון הטרור הג'יהאד האסלאמי הפלסטיני. בכפר התבצעה הפעולה בה נפל מפקד יחידת דובדבן אייל וייס בתאונה מבצעית. מדיה וקבצים בנושא סידא בוויקישיתוף מפת אזור טולכרם עם ציון הכפר. 1918, מפה בהוצאת צבא בריטניה, באתר הספרייה הלאומית, אוסף המפות ע"ש ערן לאור Projected Mid -Year Population for Tulkarm Governorate by Locality 2004- 2006 Palestinian Central Bureau of Statistics Zertal, 2016, pp. 400-401 Ibn al-Furat, 1971, pp. 81, 209, 249 (map) Hütteroth and Abdulfattah, 1977, p. 130 Conder and Kitchener, 1882, SWP II, p. 155 Barron, 1923, Table XI, Sub-district of Tulkarm, p. 27 Mills, 1932, p. 57 Government of Palestine, Department of Statistics, 1945, p. 21 Government of Palestine, Department of Statistics. Village Statistics, April, 1945. Quoted in Hadawi, 1970, p. 76 Government of Palestine, Department of Statistics. Village Statistics, April, 1945. Quoted in Hadawi, 1970, p. 127 Government of Palestine, Department of Statistics. Village Statistics, April, 1945. Quoted in Hadawi, 1970, p. 177 Government of Jordan, 1964, p. 27 עידו ועינב, 'כי בתחבולות': סיפור נפילתו של מפקד דובדבן, באתר ynet, 10 באוקטובר 2014
אלי רוזנברג (איש עסקים)

אלי זכריה רוזנברג הוא איש עסקים חרדי אמריקאי-ישראלי, בעליה של חברת כנפי נשרים תעופה המחזיקה העיקרית במניות חברת אל על. בנו של המיליארדר קני רוזנברג. נולד בארצות הברית בשנת 1995. במהלך העשור הראשון של המאה ה-21 עלה לישראל ועבר להתגורר בשכונת רמת אשכול בירושלים. ב-21 ביולי 2020 הקים את חברת 'כנפי נשרים תעופה', שדרכה רכש לאחר מכן 42.8% ממניות חברת אל על, תמורת 360 מיליון שקלים. בכך החליף את בעלי השליטה הקודמים – כנפיים אחזקות. ברקע העסקה היה משבר הקורונה בישראל שבעקבותיו הפסידה החברה כ-500 מיליון דולר, ויצאה להנפקה. לדברי רוזנברג את הכסף קיבל כהלוואה לטווח ארוך מאביו. חברת 'כנפיים אחזקות' שהייתה בעלת השליטה בחברה עד אז, טענה כי הוא משמש כאיש קש של אביו לרכישה, מאחר שרק אזרחי ישראל מורשים לשלוט בחברה, ואביו לא היה באותה עת אזרח ישראל. רוזנברג הכחיש את הדברים, וב-2 באוקטובר 2020 אושרה הרכישה על ידי הרשויות בישראל. אל על קני רוזנברג הליטאי המודרני שמתעניין ב'אל על'; פרופיל - על אביו יורם גביזון, אלי רוזנברג, הרוכש הטרי של אל על, עלול לגלות בקרוב במה הסתבך, באתר TheMarker‏, 18 בספטמבר 2020 יורם גביזון, כשצעיר אמריקאי בן 26 מקבל את השליטה באל על - מה הפלא שמשפחת רוזנברג מתחכמת?, באתר TheMarker‏, 11 במרץ 2021. גולן חזני, אלי רוזנברג קיבל היתר שליטה באל על, באתר כלכליסט, 2 באוקטובר 2020
יחסי זמביה–ספרד

יחסי זמביה–ספרד הם היחסים הדו-צדדיים והדיפלומטיים בין זמביה וספרד. היחסים עם ספרד נחשבים לבביים, אך מכיוון שאין לה תוכנית שיתוף פעולה דו-צדדית ואין לה שגרירות קבועה, היחסים מוגבלים ומתקיימים כחלק מהיחסים עם האיחוד האירופי עם המדיניות של הסכם קוטונו, דיאלוג ארט 8 ותוכנית שיתוף הפעולה של ה-XI EDF, שספרד היא התורמת החמישית שלה. בשנת 2015, היצוא הספרדי לזמביה גדל ב-63.15% ואילו היבוא עלה ב-163.85% בהשוואה לשנת 2014. היצוא הסתכם בכ-15 מיליון אירו, והיבוא ל-9 מיליון אירו. ספרד מחויבת לפיתוח של המדינה האפריקנית באמצעות האו"ם והקרן האירופית לפיתוח של האיחוד האירופי, אשר ספרד היא התורמת הגדולה החמישית. עבודת המיסיונרים הספרדים מתמקדת בזמביה בתחום הבריאות. מספר גדול של מיסיונרים ספרדיים מבצעים מזה עשרות שנים משימה של חיזוק והכשרה של אנשי בריאות בבתי חולים בפאתי הבירה. זמביה מיוצגת בספרד באמצעות שגרירותה בפריז, צרפת, ובנוסף מחזיקה קונסוליית כבוד במדריד. ספרד מיוצגת בזמביה באמצעות שגרירותה בהרארה, זימבבואה, ובנוסף מחזיקה קונסוליית כבוד בלוסקה. יחסים כלכליים עם זמביה באתר משרד החוץ הספרדי
ג'ון איינסוורת' הורוקס

ג'ון איינסוורת' הורוקס (באנגלית: John Ainsworth Horrocks‏; 22 במרץ 1818 - 23 בספטמבר 1846) היה צייר וחוקר אנגלי, שהיה מראשוני המתיישבים האירופיים בעמק קלייר שבדרום אוסטרליה, שם הקים בשנת 1840 את הכפר פנוורת'אם. הורוקס נולד ביום ראשון של חג הפסחא, 22 במרץ 1818, בפנוורת'אם לודג', ליד פרסטון, לנקשייר. אביו, פיטר הורוקס, היה משקיע / בעל מניות באיגוד העיירות ששאף לפתח עיירות במושבה החדשה בדרום אוסטרליה. ג'ון איינסוורת' הורוקס, בן 21, ואחיו יוסטאס, בן 16, הגיעו לאדלייד במרץ 1839. הם שאפו להתיישב על אדמתם, והקימו מחנה ב-16 בינואר 1840 ששמו הוסב לפנוורת'אם, כפר אותו הקימו ונתנו את שמו. הוא שב לאנגליה בשנת 1842 לאחר מות אביו, וחזר לאוסטרליה בשנת 1844 כדי לטפל בבעיות כלכליות. ב-29 ביולי 1846 החל במסע חיפושים לצפון מערב דרום אוסטרליה, במטרה להגיע לגבעות הרחוקות ליד אגם טורנס, בתקווה למצוא אדמה חקלאית טובה. האיש השני בפיקוד המשלחת היה ג'ון הנרי ת'קסטון (1878), מודד שבשנת 1844 שימש כמפקד השני של משלחת דארק. מתנדב ללא תשלום במשלחת היה האמן והבוטנאי החובב סמואל תומאס גיל. כמה מהשכירים כללו את ברנרד קילקוי כטבח ונהג, ואת ג'ימי מורהאוס, עובד אבוריג'יני צעיר בתחנה בפנוורת'אם. ב-1 בספטמבר, ליד אגם דאטון, נורה בטעות הורורקס בעת טעינת רובה הציד שלו, לאחר שהמטען נפל מגמל כורע שהיה הגמל הראשון שהגיע לאוסטרליה. פציעותיו של ג'ון כללו אובדן של האצבע האמצעית של יד ימין וריסוק הלסת העליונה הימנית. המשלחת בוטלה וחזרה לביתו של הורוקס בפנוורת'אם, שם נפטר מפצעיו ב־23 בספטמבר. על פי הוראתו של הורוקס, נורה הגמל למוות, לאחר שתקף בעלי חיים ובני אדם אחרים. הורוקס קבור בכנסייה האנגליקנית של סן מרקו. אף על פי שהמסע של הורוקס לא הצליח להגיע למטרתו, בשנת 1851 תוכניתו הושגה על ידי מקורבו של הורוקס ג'ון ג'קסון אוקדן. הורקס נתן את שמו למספר מאפיינים גאוגרפיים בסביבת התיישבותו בעמק קלייר, כמו מעבר הורוקס והר הורוקס ליד קלייר. הכביש הראשי נורת' מגוולר לווילמינגטון וכביש וילמינגטון לקוורן, שונה בשמו - לכביש המהיר הורוקס בשנת 2011. ביוגרפיה קצרה שפורסמה בשנת 1906 נכתבה מתוך יומנו של הורוקס בתוספת הערות שכתבה אחותו. מדיה וקבצים בנושא ג'ון איינסוורת' הורוקס בוויקישיתוף Chittleborough, Jon, "Horrocks, John Ainsworth (1818–1846)", Australian Dictionary of Biography Afghan cameleers in Australia | australia.gov.au, web.archive.org, ‏2014-08-15 The late Mr J. A. Horrocks, The South Australian Advertiser, 29 May 1898, p.6, Favenc, Ernest, 12.1. Lake Torrens Pioneers and Horrocks in The Explorers of Australia (Whitcombe and Tombs 1908) at Project Gutenberg Australia "The Country to the North-West". South Australian. 6 May 1851. p. 2. J. A. Horrocks, or Sixty Years Ago, the Children’s Hour, vol. 18, no. 201, Classes 4 & 5, S.A. Education Dept., 1906, pp 131-137. ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ג'ון איינסוורת' הורוקס".
בוגאטי EB 118

בוגאטי EB 118 (באנגלית: Bugatti EB 118) היא מכונית קונספט בסגנון מכונית ספורט בתצורה קופה מתוצרת יצרנית רכבי היוקרה בוגאטי אשר הוצגה בשנת 1998 בצרפת. "בוגאטי EB 118" הוצגה לראשונה בתערוכת הרכב של פריז בשנת 2018. 2 דלתות – קופה. מנוע W18 צילינדרים, 6.3 ליטר המפיק 555 כ"ס. סוג הנעה: הנעה כפולה 4x4. עיצוב: ג'ורג'טו ג'וג'ארו מחברת הנדסה ועיצוב כלי רכב "Italdesign Giugiaro" (אנ'). לדגם "בוגאטי EB 118" יש צלע אורכית המהדהדת את תפר הגוף האורכי של דגם "57SC Atlantic" מסדרה "בוגאטי סוג 57" (אנ') שיוצרה בשנות ה-40 של המאה ה-20. תאוצה בין 0–96.5 קמ"ש היא 4.4 שניות. בוגאטי (Bugatti) היא יצרנית רכב צרפתית יוקרתית. החברה התפרסמה בכך שייצרה כמה ממכוניות הספורט המהירות ביותר בעולם. בדומה לחברות אחרות, לא הצליחה חברת בוגאטי לשרוד את תקופת מלחמת העולם השנייה ונסגרה, אך בהמשך נעשו מספר ניסיונות לחדש ייצור תחת שם זה. כיום נמצאת חברת בוגאטי תחת בעלות קבוצת פולקסווגן. מנכ"ל החברה הוא סרג'יו מרקיונה. בוגאטי בוגאטי סוג 18 בוגאטי סוג 29 ו-30 בוגאטי סוג 64 Russell R. Esposito (2000). The Golden Milestone: Over 2500 Years of Italian Contributions to Civilization. p. 469. ISBN 9780967143613 מדיה וקבצים בנושא בוגאטי EB 118 בוויקישיתוף בוגאטי EB 118, סרטון באתר יוטיוב מנוע W18 הוא מנוע בוכנה שמונה עשרה צילינדרים עם שלושה גדות של שישה צילינדרים בתצורת W בוגאטי EB 118 - מפרט מנוע supercars.net/blog/1998-bugatti-eb118 בוגאטי EB 118 motorauthority.com/news/1127827_the-bugatti-veyron-started-life-as-an-18-cylinder בוגאטי EB 118 ultimatecarpage.com/car/3653/Bugatti-EB-118-Concept דגמי בוגאטי קונספט שנשכחו: ID 90, EB 112, EB 118, EB 218 / ראו דגם EB 118 motor1.com/news/174094/bugatti-id90-eb-concepts בוגאטי EB 118 web.archive.org/web/20110708045049 בוגאטי EB 118 כולל תמונות: חזית הרכב, מאחור (תא המטען), ופנים תא הנהג diseno-art.com/encyclopedia/concept_cars/bugatti_eb_118 בוגאטי EB 118 topspeed.com/cars/bugatti/1998-2004-bugatti-eb-118
יחסי מאוריטניה–ספרד

יחסי מאוריטניה–ספרד הם יחסי החוץ בין מאוריטניה לספרד. שתי המדינות כוננו יחסים דיפלומטיים רשמיים בשנות ה-60. ספרד הייתה המעצמה העיקרית שפיצלה את סהרה המערבית בין מרוקו למאוריטניה (1/3 מהאדמות נלקחו על ידי מאוריטניה, אם כי אף אחת מהן לא נותרה בשליטת מאוריטניה כיום). ספרד היא שותפת סחר מרכזית, שתופסת 4.1% מהיצוא המאוריטני ומספקת כ-5.1% מהיבוא. ספרד הכירה רשמית בעצמאות מאוריטניה בנובמבר 1960, ושגריר ספרד הראשון הציג את אמנת ההסמכה שלו בשנת 1961. התביעה המאוריטנית על שטח סהרה המערבית שגובשה באו"ם בשנת 1963 פעלה בעיקר לחסימת תביעתה של מרוקו עצמה על השטח, שאם תצליח, היא עשויה גם להניע את טענת האירדנטיסטים המרוקאים על מאוריטניה עצמה, כשהדיפלומטיה המאוריטנית חוששת מהאפשרות להבנה ספרדית-מרוקאית. עמדתה של מאוריטניה ביחס לסהרה הוקשחה בשנות ה-70, ודרשה משאל עם של הגדרה עצמית, ובשנת 1972 המדינה כבר השלימה עם מרוקו. בהסכמי מדריד בשנת 1975, ויתרה ספרד על השליטה בשטח למרוקו ומאוריטניה. במהלך פסגת ה-OAU בשנת 1978, מאוריטניה הכחישה את תיוג האיים הקנריים כטריטוריה שניתנת לניתוק מחדש, כמו כן היא הכחישה את ההכרה ב-MPAIAC כ"תנועה של שחרור לאומי". לאחרונה, ספרד זכתה לחיזוק היחסים הדו-צדדיים על בסיס חשיבותה של המדינה האפריקאית, הכוללת גבול עם עם האיים הקנריים, בכל הנוגע לניהול הגירה לא חוקית. ספרד מחזיקה במאוריטניה שגרירות בנואקשוט וקונסוליה כללית בנואדיבו. מאוריטניה מחזיקה בספרד שגרירות במדריד. מדיה וקבצים בנושא יחסי מאוריטניה–ספרד בוויקישיתוף "Import Partners of Mauritania". CIA World Factbook. 2012. אורכב מ-המקור ב-2016-08-06. נבדק ב-2013-07-28. Hernando de Larramendi & Planet 2007, p. 345. Hernando de Larramendi & Planet 2007, p. 346. Hernando de Larramendi & Planet 2007, pp. 348-349. Hernando de Larramendi & Planet 2007, p. 350. Hernando de Larramendi & Planet 2007, pp. 350-351. Hernando de Larramendi & Planet 2009, pp. 61-67.
תאקסין צ'ינוואט

תאקסין צ'ינוואט (בתאית: ทักษิณ ชินวัตร; נולד ב-26 ביולי 1949 בעיר צ'יאנג מאי שבצפון תאילנד), ראש ממשלת תאילנד לשעבר. הוא היה ראש ממשלת תאילנד החל משנת 2001, אחרי שזכה בבחירות לפרלמנט התאילנדי 2005, עד לספטמבר 2006 אז הודח בהפיכה צבאית שנערכה במדינה. הוא האדם העשיר ביותר בתאילנד לאחר המלך ואחד האנשים העשירים במזרח אסיה. כבעלים של תאגיד Shin הוא מנהל ומחזיק בחברות שונות בתחום התקשורת והטלקומוניקציה. שלא כמו רבים מהפוליטיקאים וראשי המדינה בתאילנד, צ'ינוואט החל את הקריירה שלו במשטרה ולא בצבא. בשנת 1973 סיים את לימודיו בבית הספר לשוטרים. בשנת 1994 הצטרף לממשלה בתור שר חוץ, ובשנת 1998 ייסד את מפלגתו "תאי ראק תאי" ("תאים אוהבים תאים"). צ'ינוואט הואשם לא מעט פעמים בשחיתות וניגוד עניינים בגלל היותו איש עסקים ומיליארדר בנוסף לראש ממשלה. ב-19 בספטמבר 2006 הודח בהפיכה צבאית, בעודו שוהה במטה האו"ם בניו יורק. ב-2007 רכש את קבוצת הכדורגל מנצ'סטר סיטי אותה מכר שנה לאחר מכן. צ'ינוואט הוא אחיה של יינגלאק צ'ינוואט, שכיהנה כראשת ממשלת תאילנד בשנים 2011–2014 ואביה של פאטנונגטאן צ'ינוואט, שמכהנת כראשת ממשלת תאילנד מאז אוגוסט 2024. מדיה וקבצים בנושא תאקסין צ'ינוואט בוויקישיתוף אתר האינטרנט הרשמי של תאקסין צ'ינוואט תאקסין צ'ינוואט, ברשת החברתית פייסבוק תאקסין צ'ינוואט, ברשת החברתית אקס (טוויטר) תאקסין צ'ינוואט, באתר אנציקלופדיה בריטניקה (באנגלית) ערך זה הוא קצרמר בנושא אישים ובנושא תאילנד. אתם מוזמנים לתרום לוויקיפדיה ולהרחיב אותו.